Luister: Kampioenskap ontgin plaaslike talent al vir 25 jaarDr. Ellen Roux, nasionale direkteur van die Suid-Afrikaanse Kampioenskap vir Uitvoerende Kunste (Sacopa). (Foto: Maroela Media) As nasionale direkteur van die Suid-Afrikaanse Kampioenskap vir Uitvoerende Kunste (Sacopa), is dr. Ellen Roux 25 jaar lank al besig om talent op eie bodem vir plaaslike én internasionale verhoë te ontgin. Bekendes soos Demi-Leigh Nel-Peters, voormalige Mej. Suid-Afrika en Mej. Heelal, Schalk Bezuidenhout, die Suid-Afrikaanse komediant, en Germandt Geldenhuis, Binnelanders-akteur, is van die honderde kunstenaars wat al voorheen as deelnemers by Sacopa opgemerk is. Dié kompetisie, wat vanjaar sy kwarteeu mylpaal vier, is die enigste amptelike nasionale platform van sy soort en is ŉ verwesenliking van Roux se eie kinderdroom van sukses in die uitvoerende kunste. Sacopa stel nie net sy deelnemers in staat om hul talent op gebiede soos toneelspel, modelwerk, sang en dans ten toon te stel nie, maar bied ook geleenthede vir hulle om in aanmerking vir oorsese studiebeurse te kom. Talle kunstenaars, soos die 14-jarige sangeres Alba V, het ook al danksy hul betrokkenheid by Sacopa internasionale sukses behaal. Maroela Media het vroeër berig dat dié jong sanger pas van Hollywood teruggekeer met ŉ internasionale musiekkontrak by die platemaatskappy Upscale Records. “Dis vir my ŉ voorreg om met soveel van die land se talent te kan werk en hulle ŉ kans te gee om raakgesien te word,” het Roux in die Maroela Media-ateljee vertel. Sy het meer oor Sacopa se ontstaan en groei vertel en verduidelik hoe die koring van die kaf in die uitvoerende kunste geskei word. “Ek kan in my kantoor sit terwyl daar uitdunne in die ouditorium is en dadelik hoor of ŉ kind vals sing of nie tuis op die verhoog voel nie. Net so het Kevin Leo destyds sy oudisie oor die telefoon afgelê, maar ons kon dadelik hoor hier kom groot dinge,” vertel sy skertsend. Roux het verder gesels oor die uitdagings waarvoor jong kunstenaars dikwels te staan kom om naam vir hulself te maak. “Die kunste en vermaakwêreld is natuurlik vol kompetisie en kritiek, so ek moes al telkemale trane help afvee, maar ek dink dit is tog belangrik vir kinders om te leer hoe om teleurstelling te hanteer. Só groei hulle.” Sy verklap ook watter advies sy dikwels vir belowende kunstenaars én hul ouers gee voordat hulle dié wêreld kan betree. “Party jong mense het net daardie X-faktor, maar niemand kan wegdeins vir harde werk en opoffering as hulle ŉ sukses wil word nie.” Met die stygende toename van sosialemediasterre, deel Roux ook waarom sukses op sosiale media nie vir uitvoerende kunstenaars noodwendig ŉ volhoubare loopbaan in die vermaakbedryf sal waarborg nie. Luister na die volledige onderhoud boaan die berig.